EA-NEX วิ่งคึก! โบรกฯแนะ “เก็งกำไร” ลุ้นผถห. NEX ไฟเขียว EMH เข้าถือหุ้น 40%
EA-NEX วิ่งคึก! โบรกฯแนะ “เก็งกำไร” ลุ้นผถห. NEX ไฟเขียว EMH เข้าถือหุ้น 40%
7 ก.ค. 2563

ผู้สื่อข่าวรายงานว่า ราคาหุ้น บริษัท พลังงานบริสุทธิ์ จำกัด (มหาชน) หรือ EA ณ เวลา 10.38 น. อยู่ที่ระดับ 47 บาท บวก 3.25 บาท หรือ 7.43% สูงสุดที่ระดับ 47.25 บาท ต่ำสุดที่ระดับ 44.75 บาท ด้วยมูลค่าการซื้อขาย 831.03 ล้านบาท
ด้านราคาหุ้น บริษัท เน็กซ์ พอยท์ จำกัด (มหาชน) หรือ NEX อยู่ที่ระดับ 4.48 บาท บวก 0.44 บาท หรือ 10.89% สูงสุดที่ระดับ 4.60 บาท ต่ำสุดที่ระดับ 4.40 บาท ด้วยมูลค่าการซื้อขาย 99.53 ล้านบาท
ด้าน บล.เคจีไอ (ประเทศไทย) ระบุในบทวิเคราะห์ฯแนะ “เก็งกำไร” EA เป้า Consensus 52.4 บาท ประเมินผลการดำเนินงานธุรกิจโรงไฟฟ้าพลังงานทดแทนไม่ได้รับผลกระทบจากการแพร่ระบาดของโควิด-19 ขณะที่ธุรกิจไบโอดีเซลรับอานิสงส์ดีมานด์ฟื้นตัวหลังการคลายล็อกดาวน์ อีกทั้งเตรียมปลดล็อกธุรกิจโรงงานผลิตแบตเตอรี่ จากการเข้าลงทุนในหุ้น NEX ประกอบรถบัส EV โดยที่ประชุมผู้ถือหุ้น NEX จะประชุมผู้ถือหุ้นวันศุกร์นี้อนุมัติการเข้าทำรายการเพิ่มทุนให้ บ.ย่อย EA เข้าถือหุ้น 40% โดยไม่ทำเทนเดอร์ฯ
พร้อมประเมิน EA แนวรับ 43 บาท / แนวต้าน 46 บาท หากผ่านได้ประเมินทดสอบแนวต้านถัดไป 50 บาท (Stop loss 41.5 บาท) ด้าน NEX แนวรับ 4.0 บาท / แนวต้าน 4.2-4.5 บาท (Stop loss 3.8 บาท)
อนึ่ง EA เปิดเผยก่อนหน้านี้ว่า ที่ประชุมคณะกรรมการบริษัทมีมติอนุมัติในหลักการให้บริษัทย่อย ได้แก่ บริษัท อีเอ โมบิลีตี โฮลดิง จำกัด (EMH) เข้าลงทุนใน NEX โดยจะเข้าถือหุ้นในอัตราส่วน 40.013% ของจำนวนหุ้นสามัญที่ออกและจำหน่ายได้แล้วทั้งหมดของ NEX โดย NEX จะออกและเสนอขายหุ้นสามัญเพิ่มทุนแบบเฉพาะเจาะจงให้แก่บุคคลในวงจำกัด (Private Placement) ให้แก่ EMH เป็นจำนวนไม่เกิน 670,000,000 หุ้น โดย EMH จะชำระราคาค่าหุ้นรวมเป็นเงินไม่เกิน 1,500,000,000 บาท
 